
Uznesenie Okresný súd Prievidza v právnej veci navrhovateľky A. B., nar. XX.XX.XXXX, trvale bytom C., C. D. E. F. G. XX/XX, XXX XX D. F. D., proti druhému z manželov A. B., nar. XX.XX.XXXX, trvale bytom H., prechodne bytom I. XX, v konaní o podaní doručenom okresnému súdu dňa 11.10.2024, takto rozhodol: I. Súd podanie A. B. doručené Okresnému súdu Prievidza dňa 11.10.2024 o d m i e t a . II. Žiaden z účastníkov
nemá
právo na náhradu trov konania. odôvodnenie:
1. Dňa 11.10.2024 bolo Okresnému súdu Prievidza doručené podanie označené ako "Žiadosť o rozvod manželstva“, ktoré bolo neurčité, nezrozumiteľné, nespĺňalo zákonné náležitosti návrhu na začatie konania vo veci samej, podaniu chýbal petit - výrok, ako má súd rozhodnúť, a neboli pripojené ani listinné dôkazy, na ktoré sa navrhovateľka vo svojom podaní odvolávala. Zároveň navrhovateľka žiadala o oslobodenie od súdneho poplatku. 2. Uznesením Okresného súdu Prievidza č. k. 24P/103/2024 – 6 zo dňa 14.10.2024, právoplatným dňa 27.11.2024 bola navrhovateľka vyzvaná, aby svoje podanie v lehote 10 dní doplnila, pričom bola poučená, ako má podanie opraviť a o tom, že pokiaľ tak neurobí v stanovenej lehote, súd jej podanie odmietne. Uvedené uznesenie bolo navrhovateľke doručené dňa 11.11.2024, čo potvrdila svojím podpisom na doručenke súdneho doručovateľa. Zároveň bolo navrhovateľke doručené tlačivo – potvrdenie na preukázanie majetkových a zárobkových pomerov, aby ho vyplnila vo všetkých častiach. 3. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len "CMP"), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 4. Podľa § 129 ods. 1 až 4 zákona č. 160/2015 Z. z. Civilný sporový poriadok (ďalej len "CSP"), ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. V uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. Ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať. Ak sa podanie opraví alebo doplní v celom rozsahu v súlade s výzvou podľa odseku 1 najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal. 6. Vzhľadom ku skutočnosti, že navrhovateľka svoje podanie doručené tunajšiemu súdu dňa 11.10.2024 nedoplnila, tlačivo – potvrdenie na preukázanie majetkových a zárobkových pomerov vyplnené
nepredložila, v konaní ostala nečinná, okresný súd predmetné podanie odmietol v súlade s § 129 ods. 3 CSP. 7. Podľa § 376 CSP., ak bolo podané odvolanie proti uzneseniu, súd prvej inštancie môže uznesenie zrušiť, ak odvolaniu v celom rozsahu vyhovie a z uznesenia nenadobudla doposiaľ práva iná osoba ako odvolateľ. 8. O náhrade trov konania súd rozhodol podľa § 52 CMP., kedy žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto uzneseniu m o ž n o podať odvolanie do 15 dní od jeho doručenia prostredníctvom Okresného súdu Prievidza na Krajský súd v Žiline. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí súdu do desiatich dní, na podanie sa neprihliada. Súd na dodatočné doručenie podania nevyzýva. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Ak zákon na podanie nevyžaduje osobitné náležitosti, v podaní sa uvedie, ktorému súdu je určené, kto ho robí, ktorej veci sa týka, čo sa ním sleduje a podpis. Ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci.

